ผู้การโจ๊กเอาจริงลุยหวยออนไลน์
&#8220;ผู้การโจ๊ก&#8221; เสนอบอร์ดตั้งคณะกรรมการทำคลอดหวยออนไลน์
10 ส.ค. 2555

“ผู้การโจ๊ก” เสนอบอร์ดตั้งคณะกรรมการทำคลอดหวยออนไลน์
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล กล่าวว่า จะเสนอเรื่องต่อที่ประชุมคณะกรรมการสลากกินแบ่งรัฐบาลในสัปดาห์หน้า เพื่อขอให้แต่งตั้งคณะทำงานศึกษาความพร้อมในการ ออกสลาก 2 ตัว และ 3 ตัว โดยการจำหน่ายผ่านเครื่องจำหน่ายสลากอัตโนมัติ (หวยออนไลน์) พร้อมกับให้นักวิชาการจากมหาวิทยาลัยขอนแก่นวิจัยพฤติกรรมการเล่นพนันของคนไทยทั่วประเทศ เพื่อนำมาประกอบการพิจารณาโครงการหวยออนไลน์
ผู้อำนวยการสำนักงานสลากฯ กล่าวว่า คณะทำงานชุดดังกล่าวเคยมีมาตั้งแต่ปี 2548 แต่ปัจจุบันองค์ประกอบไม่ครบถ้วนจึงต้องแต่งตั้งเพิ่ม และการทำงานของคณะดังกล่าวจะเน้นการเตรียมความพร้อมในการจำหน่ายหวยออนไลน์ในทุกด้าน ทั้งด้านเทคนิค ระบบซอฟต์แวร์ มาตรการป้องกันผลกระทบด้านต่างๆ ที่สังคมมีความกังวล 
ขณะที่ทีมศึกษาของมหาวิทยาลัยขอนแก่น คาดว่าจะใช้เวลาราว 45 เดือน ลงไปดูความเป็นจริงในสังคมเกี่ยวกับพฤติกรรมของคนไทยในการเล่นการพนัน โดยเน้นไปที่หวยใต้ดิน เพื่อแสดงข้อเท็จจริงที่เกิดขึ้นอย่างแท้จริง ไม่ใช่เป็นเพียงสถิติหรือข้อมูลทางวิชาการ จากนั้นจะนำข้อมูลทั้งสองส่วนมาประกอบกันเพื่อหาข้อสรุปนำเสนอต่อคณะกรรมการสลากกินแบ่งฯ เพื่อกำหนดแนวทางการเดินหน้าหวยออนไลน์ต่อไป
พล.ต.ต.อรรถกฤษณ์ กล่าวว่า ขณะนี้เครื่องมือและอุปกรณ์มีพร้อมแล้ว แต่ยังมีความห่วงใยบางส่วนของสังคมอยู่ ซึ่งต้องทำให้ความกังวลเหล่านั้นลดลง ประกอบกับต้องตรวจสอบด้านเทคโนโลยีและระบบการจำหน่ายให้มีความพร้อมอย่างแท้จริง สำหรับบริษัท ล็อกซเล่ย์ จีเท็ค เทคโนโลยี ซึ่งเป็นเอกชนเจ้าของสัมปทานเครื่องจำหน่ายหวยออนไลน์ ก็ต้องทำความเข้าใจถึงความจำเป็นของสำนักงานสลากฯ โดยอาจจะตั้งคณะทำงานขึ้นมาเจรจาเป็นการเฉพาะ